Kisah Suling Bamban
Bubuhannya takumpulan di warung acil Irus. Palui hanyar aja kawa bakumpulan, karna batangah bulan tulak ka Angkinang mahadiri acara bakawinan anak mamarinanya.
“Barapa kali sudah Lui ikam mailangi mamarina ikam itu?” ujar acil Irus sambil manyurungi banyu teh lawan Palui.
“Hanyar sakali itu,” ujar Palui.
“Kaya apa habarnya salawas di Angkinang,” ujar Tulamak.
“Aku marasa himung. Karna disana pambangunannya talihat maju kada katinggalan lawan dairah lain. Disana banyak jua rapun nang ganal-ganal, nyaman gasan banaung. Kada kaya di kuta nang panas karna kadada wadah gasan baistirahat. Disitu warga rakat jua bagutung ruyung, kaya manajak sarubung, mangawah wan babasuh piring,” ujar Palui.
“Amun kaya itu baarti masih ada haja nilai-nilai budaya bamasyarakat nang lastari. Kada kaya di kuta nang handak napa-napa pasti baduit,” ujar Tulamak.
“Pangalaman lain adalah Lui,” ujar Garbus.
“Ada pangalaman lucu wan anih waktu aku ada disana,” ujar Palui.
“Napa nang anih! Apa ikam disana batamu lawan hantu?” ujar Tulamak.
“Kada sual hantu, tapi pas mamarinaku maadakan karasmin..ada nang anih,” ujar Palui maulah kakawalannya panasaran.
“Napa karasminnya Lui?” ujar Garbus mamagat pander Palui.
“Karasminnya adalah suling bamban,” ujar Palui.
“Hau, bujuran anih lah. Saumuran hanyar aja aku mandangar. Mau juakah sulingnya babunyi?” ujar Garbus.
“Aku jua mangira suling nang di ulah dari bamban, tanaman nang batangnya miring. Kawa di ulah jadi bakul pamasakan,” ujar Palui.
“Imbah pang kaya apa karasminnya.” ujar Tulamak.
“Sakalinya kaya urkis dangdut biasa. Tapi parbidaannya urkis itu diiringi lawan babarapa buah suling,” ujar Palui.
“Sulingnya suling bamban lah Lui,” ujar Garbus.
“Sulingnya suling biasa jua. Ada suling nang di ulah dari bambu alias paring. Ada jua suling wasi,” Ujar Palui.
“Napa marganya mati di sambat suling bamban Lui. Padahal kada di ulah dari bamban,” ujar Garbus.
“Asa kada mungkin. Ikam nih bakaramput haja kalu Lui,” ujar Tulamak.
“Aku kada bakaramput. Handak tahu lah sakalinya bubuhan paurkisan tadi asalnya matan kampung nang ada di AngkinangĀ yaitu kampung Bamban. Jadi dingarani “Suling Bamban”,” ujar Palui takurihing.
“Bah kami kira bujuran di ulah matan batang bamban, sakalinya ngaran grup urkis nang baasal matan kampung Bamban,” ujar Garbus wan Tulamak.
“Makanya rajin-rajin buhan ikam mailangi kulawarga nang jauh. Nyaman pangalaman batambah wan kada katinggalan habar,” ujar acil Irus.
sun_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn